**Projekts**

**Daugavpils domes 2024.gada \_\_.\_\_\_\_\_\_\_\_\_\_ saistošo noteikumu Nr.\_\_\_**

**“Līdzfinansējums daudzdzīvokļu dzīvojamām mājām piesaistīto**

**zemesgabalu labiekārtošanai”**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saskaņā ar likuma “Par palīdzību dzīvokļa jautājumu risināšanā” 27.2 panta piekto daļu kārtību, kādā tiek sniegta šā panta otrajā daļā minētā palīdzība, un palīdzības apmēru nosaka pašvaldība savos saistošajos noteikumos. Sniedzot šā panta otrajā daļā noteikto palīdzību, pašvaldība ievēro komercdarbības atbalsta kontroli regulējošos normatīvos aktus.  Ievērojot minēto, Daugavpils dome pieņēma:  2017.gada 14.decembra saistošos noteikumus Nr.47 „Līdzfinansējums energoefektivitātes uzlabošanas pasākumu veikšanai daudzdzīvokļu dzīvojamās mājās” (turpmāk – Saistošie noteikumi Nr.47), līdz tam spēkā bija 2010.gada 11.novembra saistošie noteikumi Nr.39 „Līdzfinansējums energoefektivitātes pasākumu veikšanai daudzdzīvokļu dzīvojamās mājās”;  2021.gada 23.septembra saistošos noteikumus Nr.50 „Saistošie noteikumi par Daugavpils valstspilsētas pašvaldības līdzfinansējumu daudzdzīvokļu dzīvojamām mājām piesaistīto zemesgabalu labiekārtošanai, daudzdzīvokļu dzīvojamo māju atjaunošanai” (turpmāk – Saistošie noteikumi Nr.50), līdz tam spēkā bija 2015.gada 12.februāra saistošie noteikumi Nr.10 „Par Daugavpils pilsētas pašvaldības līdzfinansējuma apjomu un tā piešķiršanas kārtību daudzdzīvokļu dzīvojamām mājām piesaistīto zemesgabalu labiekārtošanai, daudzdzīvokļu dzīvojamo māju atjaunošanai”  Kopš saistošo noteikumu Nr.47 un saistošo noteikumu Nr.50 pieņemšanas pašvaldība piešķīrusi līdzfinansējumu 3293696,30 *euro* apmērā, t.i.:  -saistošo noteikumu Nr. 47 izpildei- 2434939,15;  - saistošo noteikumu Nr. 50 izpildei- 898757,28.  Ministru kabineta 2022.gada 14.jūlija noteikumu Nr.460 „Eiropas Savienības Atveseļošanas un noturības mehānisma plāna 1.2. reformu un investīciju virziena "Energoefektivitātes uzlabošana" 1.2.1.1.i. investīcijas "Daudzdzīvokļu māju energoefektivitātes uzlabošana un pāreja uz atjaunojamo energoresursu tehnoloģiju izmantošanu" īstenošanas noteikumi” (turpmāk – MK noteikumi) ietvaros tiek nodrošināts atbalsts energoefektivitātes pasākumu veikšanai daudzdzīvokļu dzīvojamās mājās. Atbalsts tiks sniegts atbalsta veidā, ko veido aizdevums vai garantija, kapitāla atlaide aizdevuma pamatsummas daļējai dzēšanai, un atbalsts tehniskās dokumentācijas sagatavošanai dzīvokļu īpašniekiem energoefektivitātes paaugstināšanas pasākumu īstenošanai un atjaunojamās enerģijas izmantošanai.  Noteikumu projekta mērķis ir veikt ieguldījumus daudzdzīvokļu dzīvojamo ēku sektorā, kas veicinās mājokļu jautājuma sakārtošanu Latvijā, palīdzēs sasniegt izvirzītos klimata mērķus siltumnīcefekta gāzu emisiju samazināšanā, palīdzēs samazināt enerģētiskās nabadzības līmeni, kā arī veicinās Latvijas tautsaimniecības attīstību, jo ar energoefektivitātes pasākumu īstenošanu, tiek nodrošinātas darba vietas, un tiek nodrošināts vietējo būvmateriālu pieprasījums.  Atbalsts paredzēts daudzdzīvokļu dzīvojamām mājām (ēkas, kurās ir vismaz 3 dzīvokļi), kas ir vai nav sadalītas dzīvokļu īpašumos un neatkarīgi no dzīvokļu īpašnieku skaita, tādējādi nodrošinot plašu potenciālo atbalsta saņēmēju loku.  Atbalstu var izmantot izmaksām, kas saistītas ar daudzdzīvokļu mājas energoefektivitātes uzlabošanu un pāreju uz atjaunojamo energoresursu tehnoloģiju izmantošanu: - būvdarbu veikšana ēkas norobežojošajās konstrukcijās un koplietošanas telpās (tai skaitā logu un durvju nomaiņa, būvdarbi pagrabtelpās un bēniņos);  - mājas digitālā uzmērīšana;  - daudzdzīvokļu dzīvojamās mājas inženiersistēmu atjaunošana, pārbūve vai izveide, tai skaitā nodrošinot individuālu siltuma uzskaiti saskaņā ar normatīvajiem aktiem par ekspluatējamu ēku energoefektivitātes minimālām prasībām; (inženiersistēmu atjaunošana ietver pasākumus, kuri norādīti ēkas energosertifikātā, tai skaitā siltumapgādes sistēmas, ventilācijas atjaunošana);  - mikroģenerācijas enerģijas ražošanas tehnoloģisko iekārtu iegādei un uzstādīšanai, lai nodrošinātu enerģijas ražošanu pašpatēriņam no atjaunojamiem energoresursiem un enerģijas piegādi pašpatēriņam; - projekta autoruzraudzība un būvuzraudzība;  - projekta vadības izmaksas, nepārsniedzot 3% no projekta attiecināmajām izmaksām; - citiem pasākumiem, ja tie ir nepieciešami daudzdzīvokļu mājas energoefektivitātes paaugstināšanai vienlaikus ar minētajiem pasākumiem.  Papildus pasākumi ietver darbības, kas nepieciešami pēc energoefektivitātes pasākumu veikšanas, lai nodrošinātu atbilstošu mājas tehnisko stāvokli, vai darbi, kas  nodrošina energoefektivitātes pasākumu ilgtspēju, piemēram, ja tiek veikti energoefektivitātes pasākumi bēniņos, tad, iespējams, jāveic arī bojātā jumta nomaiņa vai remonts, lai no energoefektivitātes pasākumu īstenošanas tiktu gūts labums. Ja projekta ietvaros tiek veikti remontdarbi koplietošanas telpās, tad var veikt kosmētisko remontu koplietošanas telpās, lai atjaunotu vai uzlabotu tehnisko stāvokli un nodrošinātu ēkas ilgtspēju. Sabiedrība “Altum” veiks projektā plānoto un reāli veikto darbu pārbaudi, lai nodrošinātu, ka tiek ievēroti atbalstāmo darbību un izmaksu attiecināmības nosacījumi.  Turklāt MK noteikumi neparedz ierobežojumus līdzfinansējuma saņemšanai, ko paredz Saistošie noteikumi Nr.47, proti: dzīvojamās mājas pārvaldīšanas tiesības ir nodotas dzīvokļu īpašnieku sabiedrībai vai ar dzīvokļu īpašnieku savstarpēju līgumu pilnvarotai personai, daudzdzīvokļu dzīvojamā māja nodota ekspluatācijā līdz 2000.gadam un dzīvojamās mājas kopējā dzīvokļu īpašumu platība ir lielāka par 300 m2; vienai personai pieder ne vairāk kā 50% no daudzdzīvokļu dzīvojamā mājā esošajiem dzīvokļu īpašumiem; daudzdzīvokļu dzīvojamā mājā esošo neapdzīvojamo telpu platība nepārsniedz 50% no dzīvojamās mājas kopējās platības.  Saistošie noteikumi Nr.47 neparedz vismaz 30% primārās enerģijas ietaupījuma sasniegšanu un pāreju uz atjaunojamo energoresursu tehnoloģiju izmantošanu, kā to paredz MK noteikumi.  Tādējādi, lai veicinātu dzīvojamo māju energoefektivitātes uzlabošanu, kas ir MK noteikumu mērķis, tiks pieņemti jauni saistošie noteikumi, kas nosaka pašvaldības līdzfinansējuma piešķiršanu daudzdzīvokļu dzīvojamajai mājai piesaistītā zemesgabala labiekārtošanai, ja dzīvojamās mājas īpašnieki ir pieteikušies atbalstam energoefektivitātes pasākumu veikšanai MK noteikumi Nr.460 ietvaros.  Līdz ar to nepieciešams atzīt par spēku zaudējušiem Saistošos noteikumus Nr.47 un Saistošos noteikumus Nr.50, nosakot pārejas periodu, proti:   * pieteikumus daudzdzīvokļu dzīvojamo māju energoefektivitātes uzlabošanas pasākumu līdzfinansēšanai, kas iesniegti līdz šo noteikumu spēkā stāšanās dienai, izskata atbilstoši Daugavpils domes 2017.gada 14.decembra saistošajiem noteikumiem Nr.47 „Līdzfinansējums energoefektivitātes uzlabošanas pasākumu veikšanai daudzdzīvokļu dzīvojamās mājās”; * pieteikumus līdzfinansējuma piešķiršanai daudzdzīvokļu dzīvojamo māju zemesgabalu labiekārtošanai, kas iesniegti līdz šo noteikumu spēkā stāšanās dienai, izskata atbilstoši Daugavpils domes 2021.gada 23.septembra saistošajiem noteikumiem Nr.50 „Saistošie noteikumi par Daugavpils valstspilsētas pašvaldības līdzfinansējumu daudzdzīvokļu dzīvojamajai mājai piesaistīto zemesgabalu labiekārtošanai, daudzdzīvokļu dzīvojamo māju atjaunošanai”.   Tādējādi pašvaldība izpildīs ar Saistošajiem noteikumiem Nr.47 un Saistošajiem noteikumiem Nr.50. |
| 1. Fiskālā ietekme uz pašvaldības budžetu | Saistošo noteikumu izpildei nepieciešamais pašvaldības līdzfinansējumu būs iespējams noteikt tikai pēc attiecīgās daudzīvokļu dzīvojamās mājas kopības lēmuma pieņemšanas. Pašvaldības saistības, kas uzņemtas ar Saistošajiem noteikumiem Nr.47 un Saistošajiem noteikumiem Nr.50, tiks izpildītas, paredzot pašvaldības budžeta līdzekļus un sadalot izpildījumu provizoriski turpmākajos 5 gados. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošajiem noteikumiem nav sociālas ietekmes vai ietekmes uz vidi, iedzīvotāju veselību.  Saistošie noteikumi pozitīvi ietekmēs to dzīvojamo māju energoefektivitāti pašvaldībā, kuru īpašnieki ir pieteikušies līdzfinansējumam atbilstoši Saistošajiem noteikumiem Nr.47, kā arī pozitīvi ietekmēs to dzīvojamajām mājām piesaistīto zemesgabalu labiekārtošanu, kas pieteikušies atbilstoši Saistošajiem noteikumiem Nr.50 kā arī tos īpašniekus kuri pieteiksies atbilstoši šiem jaunpieņemtajiem noteikumiem. |
| 1. Ietekme uz administratīvajām procedūrām un to izmaksām | Esošās administratīvās procedūras netiek mainītas. |
| 1. Ietekme uz pašvaldības funkcijām un cilvēkresursiem | Saistošie noteikumi nodrošina likuma “Par palīdzību dzīvokļa jautājumu risināšanā” 27.2 panta otrās daļas 4.punktā noteiktā izpildi, proti, pašvaldība var sniegt palīdzību dzīvojamās mājas īpašniekam (īpašniekiem) vai dzīvokļu īpašniekiem, piešķirot finansējumu energoefektivitātes pasākumu veikšanai dzīvojamā mājā, to dzīvojamo māju īpašniekiem, kas pieteikušies pašvaldības līdzfinansējumam Saistošo noteikumu Nr.47 ietvaros zemesgabala labiekārtošanai atbilstoši Saistošajiem noteikumiem Nr.50.  Papildu cilvēkresursu iesaiste saistošo noteikumu īstenošanā netiek paredzēta. |
| 1. Informācija par izpildes nodrošināšanu | Saistošo noteikumu izpildes nodrošināšanai papildu resursi nav nepieciešami.  Saistošo noteikumu izpildē iesaistītā institūcija ir pašvaldības domes izveidotā komisija. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai, nav citu saudzējošāku līdzekļu, lai sasniegtu leģitīmo mērķi un pašvaldības rīcība ir atbilstoša. |
| 1. Izstrādes gaitā veiktās konsultācijas ar privātpersonām un institūcijām | Saskaņā ar Pašvaldību likuma 46. panta trešo daļu, saistošo noteikumu projektu un tam pievienoto paskaidrojuma rakstu publicē pašvaldības oficiālajā tīmekļvietnē sabiedrības viedokļa noskaidrošanai un saistošo noteikumu paskaidrojuma rakstā norāda projekta izstrādes gaitā veiktās konsultācijas ar privātpersonām un institūcijām.  Sabiedrības viedokļa noskaidrošanai saistošo noteikumu projekts publicēts pašvaldības tīmekļvietnē [www.daugavpils.lv](http://www.daugavpils.lv) sadaļā “Sabiedrības līdzdalība”, termiņš viedokļu iesniegšanai no 2024.gada 24.janvāra līdz 2024.gada 7.februārim. |

Daugavpils valstspilsētas pašvaldības domes priekšsēdētājs A.Elksniņš